Ilyushin Il-78

Το Ilyushin Il-78 (, ονομασία αναφοράς NATO: «Midas») είναι σοβιετικό/ρωσικό τετρακινητήριο αεριωθούμενο αεροσκάφος εναέριου ανεφοδιασμού προερχόμενο από το Σχεδιαστικό Γραφείο Ilyushin και βασισμένο σχεδιαστικά στο μεταγωγικό Il-76. Πέταξε για πρωτη φορά το 1983 και μπορεί να ανεφοδιάζει ταυτόχρονα μέχρι τρία αεροσκάφη. 

Σχεδιασμός και ανάπτυξη
Τα πρώτα σοβιετικά αεροσκάφη εναέριου ανεφοδιασμού ήταν βομβαρδιστικά, όπως το Tupolev Tu-16 και το Myasishchev M-4, που είχαν μετατραπεί για να καλύψουν τον συγκεκριμένο ρόλο. Η απόδοσή τους δεν ήταν ικανοποιητική και έτσι το 1968 αποφασίστηκε να αναπτυχθεί ένα νέο ιπτάμενο τάνκερ με βάση το Il-76. Το αεροσκάφος που προέκυψε επίσης κρίθηκε ανεπαρκές, καθώς μπορούσε να μεταφέρει μόνο δέκα τόνους καυσίμων για τον ανεφοδιασμό άλλων αεροσκαφών. Εν τέλει επιλέχθηκε το βελτιωμένο Il-76 MD ως βάση διότι μπορούσε να μεταφέρει μεγαλύτερη ποσότητα καυσίμων. 

Το πρωτότυπο πραγματοποίησε την παρθενική του πτήση στις 26 Ιουνίου 1983 και ο τύπος εντάχθηκε σε υπηρεσία με την Σοβιετική Πολεμική Αεροπορία δύο χρόνια αργότερα, το 1987. Οι εργασίες συνεχίστηκαν με σκοπό την ανάπτυξη του βελτιωμένου Il-78M που θα μπορούσε να μεταφέρει μεγαλύτερη ποσότητα καυσίμων. Ένα Il-78M πέταξε για πρώτη φορά στις 7 Μαρτίου 1987. Τα Il-78 παράγονταν στην Τασκένδη και στα 1984-1993 κατασκευάστηκαν 32 αεροσκάφη της βασικής έκδοσης, 13 βελτιωμένα Il-78M καθώς και ένα Il-78E που πωλήθηκε στη Λιβύη.

Όντας βασισμένο στο μεταγωγικό Il-76MD, το Il-78 διατηρεί τη γενική του διαμόρφωση. Ο ουραίος πυργίσκος του μεταγωγικού αφαιρέθηκε και στη θέση του πολυβολητή κάθεται ο χειριστής του συστήματος εναέριου ανεφοδιασμού. Μπορεί να μεταφέρει καύσιμα από τις εσωτερικές δεξαμενές του καθώς και από δύο αφαιρούμενες δεξαμενές που βρίσκονται στο χώρο μεταφοράς φορτίου. ο βασικό Il-78 μπορεί να μεταφέρει το πολύ 57,7 τόνους καυσίμου ή 85,7 τόνους με τις πρόσθετες δεξαμενές, ενώ το Il-78M μπορεί να μεταφέρει έως και 105,7 τόνους.

Δυνατότητα μεταφοράς καυσίμου (σε τόνους) Απόσταση Il-78 Il-78M 1000 km 42 74 2000 km 24 56 3000 km 15 40

Εκδόσεις

 Il-78
 Αρχική έκδοση παραγωγής, βασισμένη στο Il-76MD. Μπορούσε να χρησιμοποιηθεί και ως συμβατικό μεταγωγικό αεροσκάφος εφόσον αφαιρούνταν οι επιπρόσθετες δεξαμενές μεταφοράς καυσίμου.

 Il-78M
 Τα Il-78M εντάχθηκαν σε υπηρεσία το 1987 και ήταν αποκλειστικά αεροσκάφη εναέριου ανεφοδιασμού καθώς δεν διέθεταν την οπίσθια θύρα φορτοεκφόρτωσης των μεταγωγικών ή άλλο εξοπλισμό για τον χειρισμό φορτίων. Επίσης οι δεξαμενές καυσίμου ήταν μόνιμα εγκατεστημένες στα αεροσκάφη, χωρίς δυνατότητα αφαίρεσής τους. Η μέγιστη ποσότητα καυσίμων που μπορούν να μεταφέρουν είναι 138 τόνοι, εκ των οποίων έως και 105,7 τόνοι μπορούν να διατεθούν για τον ανεφοδιασμό άλλων αεροσκαφών.

 Il-78-2
 Αναβαθμισμένη έκδοση του Il-78/78M, στην οποία αξιοποιούνται ορισμένα τμήματα πανομοιότυπα με αυτά των νεώτερων Il-78M-90A και Il-76MD-90A προκειμένου να αυξηθεί η διάρκεια ζωής των αεροσκαφών από τα τριάντα στα σαράντα χρόνια. Το πρώτο εκσυγχρονισμένο αεροσκάφος ολοκληρώθηκε στις 25 Αυγούστου 2019.

 Il-78M-90A (Il-478)
 Αναβαθμισμένη έκδοση που έχει σαν βάση το Il-76MD-90A. Το πρώτο πρωτότυπο ολοκληρώθηκε στις 29 Νοεμβρίου 2017 και πραγματοποίησε την παρθενική του πτήση στις 25 Ιανουαρίου 2018. Στις 12 Δεκεμβρίου 2020 υπογράφηκε σύμβαση για την προμήθεια δέκα αεροσκαφών.

 Il-78E
 Ένα αεροσκάφος το οποίο πωλήθηκε στη Λιβύη.

 Il-78MKI
 Εξαγωγική έκδοση για την Ινδική Πολεμική Αεροπορία. Το 2002 παραγγέλθηκαν έξι αεροσκάφη τα οποία κατασκεύασε το εργοστάσιο της Τασκένδης χρησιμοποιώντας διαθέσιμα τμήματα από αεροσκάφη που παρέμεναν ημιτελή. Μπορούν να ανεφοδιάσουν αεροσκάφη ρωσικής αλλά και δυτικής προέλευσης.

 Il-78MP
 Αεροσκάφος εναέριου ανεφοδιασμού/μεταγωγικό για την Πολεμική Αεροπορία του Πακιστάν.

Χρήστες

Ενεργοί χρήστες
 Αλγερία
 Η Πολεμική Αεροπορία της Αλγερίας αγόρασε έξι ουκρανικά Il-78 το 1998. Τα αεροσκάφη αυτά παραδόθηκαν μεταξύ 1998 και 2003, αφού πρώτα πραγματοποιήθηκαν εργασίες συντήρησής τους στην Ρωσία. Το 2017 τέσσερα εξ αυτών παρέμειναν ενεργά με την Αεροπορία της Αλγερίας.

 Λαϊκή Δημοκρατία της Κίνας
 Η Αεροπορία του Λαϊκού Απελευθερωτικού Στρατού παρήγγειλε τρία ουκρανικά Il-78 το 2011.

 Ινδία
 Η Ινδική Πολεμική Αεροπορία παρέλαβε έξι Il-78MKI το 2003-2004.

 Πακιστάν
 Η Πολεμική Αεροπορία του Πακιστάν παρέλαβε τέσσερα ουκρανικά Il-78.

 Ρωσία
 Οι Ρωσικές Αεροδιαστημικές Δυνάμεις διέθεταν δεκαεννέα Il-78/78M το 2019,με έδρα στο Όμπλαστ του Ριαζάν.

Παλαιότεροι χρήστες
Οι αεροπορικές δυνάμες των ακόλουθων χωρών διέθεταν Il-78 στο παρελθόν, αλλά κανένα δεν παραμένει πλέον σε υπηρεσία.

 Ανγκόλα
 Το 2001 η Πολεμική Αεροπορία της Ανγκόλας παράγγειλε ένα αεροσκάφος από την Ουκρανία. Ο εξοπλισμός για τον εναέριο ανεφοδιασμό αφαιρέθηκε και το αεροσκάφος μετατράπηκε στο πρώτυπο του μεταγωγικού Il-76TD πριν παραδοθεί στην αφρικανική χώρα το 2003. Το συγκεκριμένο αεροσκάφος διαλύθηκε για σκραπ το 2014.

 Λιβύη
 Η Πολεμική Αεροπορία της Λιβύης αγόρασε ένα Il-78E το 1989. Το αεροσκάφος αυτό καταστράφηκε το 2015 σε επίθεση στο διεθνές αεροδρόμιο της Τρίπολης.

 Σοβιετική Ένωση
 Τα αεροσκάφη της Σοβιετικής Πολεμικής Αεροπορίας μεταφέρθηκαν στην Ρωσική και την Ουκρανική Πολεμική Αεροπορία έπειτα από την διάλυση της Σοβιετικής Ένωσης. 

 Ουκρανία
 Η Ουκρανική Πολεμική Αεροπορία παρέλαβε 21 αεροσκάφη έπειτα από την διάλυση της ΕΣΣΔ. Ορισμένα εξ αυτών μετατράπηκαν σε μεταγωγικά, ενώ άλλα πωλήθηκαν σε άλλες χώρες όπως η Ινδία και το Πακιστάν.

Δείτε επίσης

 Αεροσκάφη που σχετίζονται με την ανάπτυξη του Il-78
 Ilyushin Il-76

 Συγκρίσιμα αεροσκάφη
 Boeing KC-135 Stratotanker
 Vickers VC10

Παραπομπές

Βιβλιογραφία


Εξωτερικοί σύνδεσμοι


Il-078
Κατηγορία:Αεριωθούμενα στρατιωτικά αεροσκάφη
Κατηγορία:Αεροσκάφη εναέριου ανεφοδιασμού